SKRIFTLIG FORESPØRGSEL E-1347/00

af Christopher Heaton-Harris (PPE-DE) til Kommissionen

(4. maj 2000)

Om: Institutionel reform

Det glæder mig at høre, at Kommissionen ønsker at gøre sig selv til en mønsterarbejdsgiver, der sikrer alle sine medarbejdere et godt arbejdsklima. Kan Kommissionen under hensyntagen til disse erklærede ønsker redegøre for filosofien bag lukningen for nylig af Kommissionens vuggestue og nedlæggelsen af modtagelsestjenesten i en af generaldirektoraternes bygninger? Jeg går helhjertet ind for udgiftsbesparelser, men jeg håber i allerhøjeste grad, at Kommissionen er enig med mig i, at ændringer i Kommissionens tjenester i fremtiden snarere burde gå i retning af at realisere de projekter og forhåbninger, der er nedfældet i høringsdokumentet om reformen af Kommissionen, end at undergrave dem?

Svar afgivet på Kommissionens vegne af Neil Kinnock

(3. juli 2000)

Kommissionen har ikke lukket nogen af sine vuggestuefaciliteter eller modtagelsestjenester.

Kommissionen har derimod foreslået at flytte fritidshjemmet (garderiet), der for øjeblikket befinder sig i Wilson/Beaulieu-komplekset, til Europaskolerne.

Der var to formål med at fremsætte dette forslag:

i) dels at mindske det nuværende overbelægningsproblem

ii) dels at øge antallet af vuggestuepladser ved derefter at omdanne Wilson-fritidshjemmet til en ny vuggestue for at forsøge at afkorte den aktuelle meget lange venteliste.

Efter at personalerepræsentanterne og forældreforeningen er blevet hørt, er det imidlertid blevet besluttet ikke at gå videre med forslaget lige med det samme, fordi de betingelser, som forældrene stillede for at lette en sådan flytning, ikke kunne imødekommes i praksis på kort sigt.

Kommissionen fortsætter drøftelserne med Europaskolerne for at afgøre, om det er muligt at skaffe plads til fritidshjemsordningen på skolernes område fra 2002, hvis kravene kan blive imødekommet.

Der vil blive undersøgt yderligere muligheder på længere sigt som led i reformprocessen, især i oplægget om socialpolitikken, der ifølge hvidbogen om reformen af Kommissionen(1) skal foreligge i oktober 2000.

Kommissionen erkender, at det er vigtigt at tilbyde sit personale gode arbejdsforhold og er fortsat overbevist om, at dertil hører tilfredsstillende vuggestuefaciliteter.

Når der henvises til lukningen af modtagelsestjenesten, tænkes der formodentlig på lukningen af modtagelsescentret (bureau d'accueil) i Kommissionens Beaulieu-bygning. Denne beslutning blev truffet samtidig med, at der den 1. marts 2000 blev oprettet en informationstjeneste, der skal yde personalet og generaldirektoraterne en bedre service. Formålet med denne informationstjeneste, der består af et call-center og et informationscenter (tidligere modtagelsescenter) samt et specifikt sted på intranettet, er hovedsagelig at yde personalet en bedre service og at udnytte tjenestegrenene i Generaldirektoratet for Personale og Administration på en mere lønsom og effektiv måde.

I de seneste år blev antallet af ansatte, der drev modtagelsescentret i Beaulieu, for stort i forhold til det antal tjenestemænd, som brugte centret, og efter at have foretaget en gennemgribende undersøgelse af alle relevante forhold konkluderede Kommissionen, at antallet og arten af personalets henvendelser ikke retfærdiggjorde, at Beaulieu-centret fortsatte med fuld bemanding.

Det blev derfor besluttet at overflytte stillingerne til en ny tjenestegren, som er ved at blive oprettet. Den kommer til at omfatte en gruppe af velfærdsmedarbejdere, der med regelmæssige mellemrum aflægger besøg i Beaulieu-komplekset og giver den rådgivning, som førhen blev givet af modtagelsescentret.

(1) KOM(2000) 200 endelig udg.